బీమా సంస్థల విలీనానికి అడుగులు..
- వచ్చే ఆర్థిక సంవత్సరాంతానికి విలీనం
- ఈ నెల 16న డిపార్ట్‌మెంట్‌ సమావేశం
కోల్‌కతా: ప్రభుత్వ రంగ సంస్థల్లో వాటాల విక్రయంలో భాగంగా మూడు బీమా సంస్థల విలీనం ప్రక్రియకు వేగంగా పావులు కదులుతున్నాయి. నేషనల్‌ ఇన్సూరెన్స్‌ కంపెనీ (ఎన్‌ఐసీ), యునైటెడ్‌ ఇండియా ఇన్సూరెన్స్‌, ఓరియంటల్‌ ఇన్సూరెన్స్‌ కంపెనీల విలీనంపై చర్చించేందుకు గాను ఈ నెల 16న డిపార్ట్‌మెంట్‌ అంతర్గత సమావేశం జరపాలని సర్కారు నిర్ణయించింది. వచ్చే ఆర్థిక సంవత్సరం (2019) చివరి నాటికి మూడు సాధారణ బీమా కంపెనీల విలీనం పూర్తి కానుందని యునైటెడ్‌ ఇండియా ఇన్సూరెన్స్‌ సీఎండీ ఎంఎన్‌ శర్మ తెలిపారు. డిపార్ట్‌మెంటల్‌ సమావేశంలో భాగంగా బడ్జెట్‌ ప్రకటనలతో పాటు విలీనానికి సంబంధించిన రోడ్‌ మ్యాప్‌, ఆర్యోగ బీమా పథకాలపై చర్చించనున్నట్టు ఆయన వివరించారు. మంగళవారం అసోచామ్‌ ఇక్కడ నిర్వహించిన హెల్త్‌ ఇన్సూరెన్స్‌ సమ్మిట్‌లో పాల్గొన్న ఆయన అనంతరం విలేకరులతో మాట్లాడుతూ ప్రభుత్వ రంగ సంస్థల్లో వాటాల విక్రయ ప్రక్రియలో భాగంగా మూడు సాధారణ బీమా సంస్థలను ఒకే కంపెనీ కింద విలీనం చేయనున్నట్టు బడ్జెట్‌ (2018-19) సందర్భంగా ఆర్థిక మంత్రి అరుణ్‌ జైట్లీ తెలిపిన విషయాన్ని గుర్తు చేశారు. విలీనానంతరం ఏర్పడే సంస్థను స్టాక్‌ ఎక్స్ఛేంజీల్లో లిస్టింగ్‌ చేయనున్నట్టు మంత్రి ప్రకటించిన విషయం విదితమే.
మీ స్నేహితులకు రికమెండ్ చెయ్యండి